CELEX: 62010TN0120
Language: fi
Date: 2010-03-08 00:00:00
Title: Asia T-120/10: Kanne 8.3.2010 — ClientEarth ym. v. komissio

22.5.2010   
            
            
               FI
            
            
               Euroopan unionin virallinen lehti
            
            
               C 134/42
            
         Kanne 8.3.2010 — ClientEarth ym. v. komissio
   (Asia T-120/10)
   2010/C 134/71
   Oikeudenkäyntikieli: englanti
   
      Asianosaiset
   
   
      Kantajat: ClientEarth (Lontoo, Yhdistynyt kuningaskunta), Transport & Environment (Bryssel, Belgia), European Environmental Bureau (Bryssel, Belgia) ja BirdLife International (Bryssel, Belgia) (edustaja: barrister S. Hockman QC)
   
      Vastaaja: Euroopan komissio
   
      Vaatimukset
   
   
               —
            
            
               vastaajan on todettava rikkoneen asetusta (EY) N:o 1049/2001 (1) ja asetusta (EY) N:o 1367/2006 (2)
               
            
         
               —
            
            
               on todettava, että syyt, jotka koskevat asiakirjan tutustuttavaksi saamisesta kieltäytymistä asetuksen (EY) N:o 1049/2001 4 artiklan 3 kohdan perusteella, on esitettävä kirjallisesti kaksivaiheisen hallinnollisen menettelyn säädetyssä määräajassa tai niistä on luovuttava, koska ne ovat poikkeusta koskevia perusteita, ja että muussa tapauksessa ne eivät kuulu tuomioistuinkäsittelyn piiriin
            
         
               —
            
            
               9.2.2010 tehty riidanalainen päätös (SG.E3/MM/psi-Ares (2010)70321), jolla komissio ilmoitti aikomuksestaan evätä kantajilta oikeus tutustua tiettyihin asiakirjoihin, jotka sisälsivät ympäristötietoja, on kumottava
            
         
               —
            
            
               vastaaja on velvoitettava antamaan viipymättä ja sellaisinaan asetuksen (EY) N:o 1049/2001 10 artiklan mukaisesti tutustumisoikeus kaikkiin pyydettyihin asiakirjoihin, jotka mainittiin sen tutkiessa 15.10.2009 tehtyä hakemusta ja 17.12.2009 tehtyä uudistettua hakemusta sekä kaikkiin näitä tutkittaessa laadittuihin asiakirjoihin, ja
            
         
               —
            
            
               vastaaja on velvoitettava korvaamaan oikeudenkäyntikulut mahdollisen väliintulijan oikeudenkäyntikulut mukaan lukien.
            
         
      Oikeudelliset perusteet ja pääasialliset perustelut
   
   Tällä kanteella kantajat vaativat SEUT 263 artiklan mukaisesti komission 9.2.2010 tekemän sellaisen päätöksen kumoamista, jolla tämä ilmoitti aikovansa evätä kantajilta oikeuden tutustua ympäristötietoja, jotka koskivat biopolttoaineiden valmistamisesta aiheutuvia kasvihuonekaasupäästöjä, sisältäviin tiettyihin asiakirjoihin, jotka komissio oli laatinut ja/tai joita se käytti direktiivin 2009/28/EY (3) mukaisesti.
   Kanteensa tueksi kantajat esittävät seuraavat kanneperusteet:
   
                
            
            
               Ensinnäkin asetuksen (EY) N:o 1049/2001 8 artiklan rikkominen, koska asiakirjoihin ei annettu tutustua oikea-aikaisesti tai koska syitä siihen, miksi tutustuminen niihin evättiin, ei kerrottu. Hakemus tehtiin 15.10.2009. Vastaaja hylkäsi hakemuksen osittain, antoi tutustuttavaksi neljä asiakirjaa ja pidätti itsellään noin 200 asiakirjaa. Kantajat riitauttivat tämän hylkäämisen perustan. Komissio kieltäytyi 9.2.2010, jolloin asetuksessa säädetty määräaika päättyi, antamasta tutustuttavaksi jäljellä olevia asiakirjoja tai esittämästä päteviä syitä niiden pidättämiseen.
            
         
                
            
            
               Toiseksi asetuksen (EY) N:o 1049/2001 7 artiklan 1 kohdan ja 8 artiklan 1 kohdan rikkominen, koska kunkin asiakirjan pidättämistä ei perusteltu yksityiskohtaisesti. Jotta poikkeusta voidaan soveltaa, kunkin asiakirjan pidättämistä koskevat yksityiskohtaiset perustelut on esitettävä kirjallisesti säädetyssä määräajassa. Komissio kieltäytyi 9.2.2010, jolloin asetuksessa säädetty määräaika päättyi, antamasta tutustuttavaksi jäljellä olleita asiakirjoja, eikä esittänyt yksityiskohtaisia syitä niiden pidättämiseen, mitä asetuksessa ja oikeuskäytännössä edellytetään.
            
         
                
            
            
               Kantajat väittävät lisäksi, että asetuksen (EY) N:o 1049/2001 4 artiklaa on rikottu, koska kunkin asiakirjan sisältöä ei ole arvioitu konkreettisesti erikseen. Komission on arvioitava konkreettisesti ja erikseen kunkin asiakirjan sisältö, kun se määrittää, sovelletaanko kyseiseen asiakirjaan tai sen johonkin osaan poikkeusta yleisestä säännöstä, jonka mukaan kaikkiin asiakirjoihin on saatava tutustua. Komissio myönsi 9.2.2010, jolloin asetuksessa säädetty määräaika päättyi, että pyydettyjä asiakirjoja ei ollut analysoitu tällä tavoin ja että sikäli kuin analyysi oli tehty, sitä ei ollut annettu kantajien käyttöön.
            
         
                
            
            
               Kantajat väittävät edelleen, että asetuksen (EY) N:o 1049/2001 4 artiklan 3 kohtaa ja asetuksen (EY) N:o 1367/2006 6 artiklan 1 kohtaa on rikottu, koska 4 artiklan 3 kohdassa säädettyä poikkeusta on sovellettu lainvastaisesti. Komissio vaati alun perin 4 artiklan 3 kohdan poikkeuksen soveltamista noin 200 asiakirjaan. Se ei antanut kyseisiä asiakirjoja tutustuttavaksi 9.2.2010, jolloin asetuksessa säädetty määräaika päättyi. Vedotakseen 4 artiklan 3 kohdassa säädettyyn poikkeukseen komission on osoitettava, että asiakirjan tai sen sisältämien tietojen ilmaiseminen vahingoittaisi vakavasti sen päätöksentekomenettelyä. Kantajat väittävät, että asiakirjat, jotka sisältävät ympäristöön kohdistuvia päästöjä koskevia ympäristötietoja, eivät vahingoita vakavasti komission päätöksentekomenettelyä, ja että sikäli kuin poikkeusta voidaan soveltaa asiakirjaan tai sen sisältämiin tietoihin, ylivoimainen yleinen etu edellyttää ilmaisemista.
            
         
                
            
            
               Kantajat väittävät samanaikaisesti, että asetuksen (EY) N:o 1049/2001 4 artiklan 6 kohtaa on rikottu, koska asiakirjoja ei muokattu. Jos komissio kieltäytyy luovuttamasta pyydettyjä asiakirjoja, sen on, mikäli mahdollista, harkittava niiden osien muokkaamista, joihin voidaan muuten soveltaa poikkeusta, ja ilmaistava osat, joihin poikkeusta ei sovelleta. Kantajat väittävät, että komissio ei pohtinut muokkaamista eikä suorittanut sitä, minkä vuoksi se pidätti tietoja tai asiakirjojen osia, jotka olisi muuten voitu antaa tutustuttavaksi.
            
         
                
            
            
               Kantajat väittävät lopuksi, että vastaaja rikkoi asetuksen (EY) N:o 1049/2001 4 artiklan 7 kohtaa, koska se ei yksilöinyt ajanjaksoa 4 artiklan 3 kohdassa säädetyn poikkeuksen soveltamiseksi. Jos komissio kieltäytyy luovuttamasta pyydettyjä asiakirjoja tai niiden osia, sen on yksilöitävä ajanjakso, jona poikkeusta sovelletaan. Kantajat väittävät, että komissio ei tarkastellut eikä ilmoittanut ajanjaksoa, jona muutoin pätevää poikkeusvaatimusta sovelletaan.
            
         
      (1)  Euroopan parlamentin, neuvoston ja komission asiakirjojen saamisesta yleisön tutustuttavaksi 30.5.2001 annettu Euroopan parlamentin ja neuvoston asetus (EY) N:o 1049/2001 (EYVL L 145, s. 43)
   
      (2)  Tiedon saatavuutta, yleisön osallistumista päätöksentekoon sekä oikeuden saatavuutta ympäristöasioissa koskevan Århusin yleissopimuksen määräysten soveltamisesta yhteisön toimielimiin ja elimiin 6.9.2006 annetun Euroopan parlamentin ja neuvoston asetus (EY) N:o 1367/2006 (EUVL L 264, s. 13)
   
      (3)  Uusiutuvista lähteistä peräisin olevan energian käytön edistämisestä sekä direktiivien 2001/77/EY ja 2003/30/EY muuttamisesta ja myöhemmästä kumoamisesta (ETA:n kannalta merkityksellinen teksti) 23.4.2009 annettu Euroopan parlamentin ja neuvoston direktiivi 2009/28/EY (EUVL L 140, s. 16).